stanford-oval/wikipedia huggingface dataset:
לוקה פאוליני

לוקה פאוליני (באיטלקית: Luca Paolini; נולד ב-17 בינואר 1977) הוא רוכב אופני כביש איטלקי לשעבר. פאוליני נחשב לרוכב מגוון ואת עיקר הישגיו השיג במרוצים חד יומיים, כשניצח את אומלופ הט ניוסבלד ב-2013, גנט–וייפלחם ב-2015, חץ ברבנט ב-2004 וג'ירו דל פיימונטה ב-2002. הוא ניצח קטע אחד בוואלטה אספנייה (2006) וקטע אחד בג'ירו ד'איטליה (2013) שלאחריו לבש את החולצה הורודה של מוביל המרוץ למשך ארבעה ימים.
ביוגרפיה

נולד במילאנו. כבר כחובבן התבלט כשזכה במדליית כסף באליפות העולם עד גיל 23 שנערכה בורונה.
ביוגרפיה > מאפי קוויק-סטפ (2000–2002)

בשנת 2000 הפך פאוליני למקצוען לאחר שהצטרף למאפי קוויק-סטפ האיטלקית. בשנת 2001 ערך את הופעת הבכורה שלו בגרנד טור, כשנבחר לוואלטה אספנייה, והתבלט בקטעים 3 ו-4 כשסיים חמישי ושביעי בהתאמה. הוא סיים את הוואלטה במקום ה-106. לקראת סוף העונה סיים רביעי בג'ירו דל פיימונטה. באותה עונה השיג פאוליני את הניצחון הראשון שלו בקריירה, כשניצח את גרנד פרי לוגאנו. ב-2002 השיג פאוליני את הניצחון הגדול הראשון בקריירה שלו, כשניצח את ג'ירו דל פיימונטה לאחר ספרינט רב משתתפים.
ביוגרפיה > קוויק-סטפ דאוויטאמון (2003–2005)

ב-2003 הצטרף לקבוצה החדשה שנוצרה אחרי סגירתה של מאפי, קוויק-סטפ דאוויטאמון. הוא ערך עונה בולטת, שהתחילה עם מקום שישי בוואלטה אה אנדלוסיה ומקום תשיעי בטירנו–אדריאטיקו. הוא התחרה במונומנט מילאנו – סן רמו ויזם במעלה הפוג'ו די סן רמו (אנ') התקפה מתואמת עם בן קבוצתו, פאולו בטיני, שיצרה קבוצת בריחה משולשת שכללה גם את מירקו צ'לסטינו. קבוצת הבריחה שרדה עד הסיום כשפאוליני עובד עבור בטיני ומסייע לו לנצח במרוץ, כשפאוליני עצמו מסיים שלישי. לאחר מכן סיים שלישי גם בחץ ברבנט, 9 שניות ממיכאל בוחרד המנצח. בהמשך העונה ערך את הופעת הבכורה שלו בטור דה פראנס, ושימש כספרינטר של קבוצתו והתבלט בחלקים המישוריים של המרוץ, לאחר שבקטע 1 סיים שמיני, בקטעים 3 ו-5 סיים שישי, ובקטעים 16 ו-20 סיים רביעי. הוא סיים את הטור במקום ה-69 וחמישי בקטגוריית הנקודות, עם 156 כאלו. לאחר הטור עבר פאוליני להתמקד במרוצים חד יומיים, ואף ניצח את גראן פרמיו ברונו בגלי לאחר שניצח בספרינט מתוך דבוקה של ארבעה רוכבים. מלבד זאת סיים שמיני בפריז–טור, שני בקופה סבטיני, ושביעי בפריז–בריסל. באליפות העולם, סיים פאוליני שמיני, 12 שניות מהמנצח איגור אסטרלואה.
ב-2004 התוצאה הבכירה הראשונה שלו הייתה מקום חמישי בטרופאו לאיגווייה. הניצחון הראשון שלו בעונה הגיע בחץ ברבנט, לאחר שניצח בספרינט מתוך דבוקה של חמישה רוכבים. באולימפיאדת אתונה, סיים פאוליני במקום ה-39, כשבן נבחרתו פאולו בטיני מנצח את המרוץ. לאחר מכן הוא נבחר לוואלטה אספנייה, התוצאה הטובה ביותר שלו הייתה מקום חמישי בקטע ה-7, אך הוא נטש את המרוץ לפני תחילת קטע 19. לאחר הוואלטה התחרה באליפות העולם שנערכה בורונה, פאוליני היה חלק מקבוצה קדמית שכללה עוד 14 רוכבים, ובספרינט הסיום נכנע לאריק צאבל ואוסקר פריירה המנצח, וזכה במדליית הארד. ב-2005 הניצחון הראשון של פאוליני הגיע בקטע השלישי בטור דה וואלני, לאחר מכן הוא סיים שני ב-HEW Cyclassics, כשבן קבוצתו פיליפו פוצאטו מנצח, הוא המשיך להתמקד במרוצים חד יומיים כשסיים שמיני בג'י.פי. קווסט פראנס. יומיים לאחר מכן זינק לטור של בריטניה, ניצח שני קטעים (3 ו-6) ואת קטגוריית הנקודות במרוץ.
ביוגרפיה > ליקוויגאס (2006–2007)

ב-2006 עבר פאוליני לליקוויגאס האיטלקית. הוא שיחזר את הישגו מ-2003 כשסיים בפעם השנייה במקום השלישי במונומנט מילאנו – סן רמו אחרי פיליפו פוצאטו המנצח ואלסנדרו פטאקי בספרינט רב משתתפים. שבוע לאחר מכן סיים שביעי ב-E3 פרייס פלנדרן, 1:42 דקות מטום בונן המנצח. בהמשך העונה נבחר לטור דה פראנס ושימש כספרינטר של קבוצתו, אך התקשה להתמודד עם ספרינטרים אחרים, כמו רובי מקיואן, תור הוסהובד ועוד. בקטע ה-1 וה-20 סיים במקום החמישי, שהיוו את התוצאות הטובות ביותר שלו במרוץ. גם בקטע ה-2 וה-3 בלט עם מקום שישי, ובקטעים 6, 8 ו-9 סיים שמיני. הוא סיים במקום ה-99 את המרוץ, כשאת קטגוריית הנקודות סיים שוב חמישי, הפעם עם 174 נקודות. לאחר הטור ניצח את GP Città di Camaiore, מרוץ חד יומי באיטליה. באוגוסט נבחר גם לוואלטה אספניה, וניצח את הקטע ה-12 במרוץ לאחר שהיה חלק מקבוצת הבריחה של השלב, והמשיך סולו. הוא נטש את הוואלטה לפני הקטע ה-16.
ב-2007 ניצח פאוליני את הקטע הראשון של שלושת הימים של דה פאנה-קוקסייד וסיים עשירי כללי את המרוץ. חמישה ימים לאחר מכן הוא התחרה במונומנט רונדה ון פלנדרן וסיים שלישי את המרוץ, 5 שניות אחרי אלסנדרו באלאן המנצח וליף הוסטה. פאוליני בעצם ניצח מהדבוקה השנייה את הספרינט על המקום השלישי, כשהוא מקדים את קרסטן קרון וולדימיר גוסב. בהמשך העונה תוצאותיו הבולטות היו מקום רביעי בקופה ברנוקי ומקום שלישי בג'ירו די רומאנה, מרוצים חד יומיים באיטליה.
ביוגרפיה > אקווה & סאפונה (2008–2010)

לאחר שנתיים בליקוויגאס עבר פאוליני לאקווה & סאפונה, גם היא איטלקית. הניצחון הראשון שלו בעונה היה בטרופאו לאיגווייה. לאחר מכן הוא שיחזר את הישגו מהעונה הקודמת כשסיים עשירי בשלושת הימים של דה פאנה-קוקסייד, לאחר מכן סיים שישי בגנט–וייפלחם בספרינט רב משתתפים, כשאוסקר פריירה מנצח. בהמשך העונה סיים חמישי באליפות איטליה וב-GP Industria & Artigianato - Carnaghese. לקראת סוף העונה התרכז פאוליני במרוצים חד יומיים, והישגיו הבולטים היו ניצחון בטרופאו פלאקי ושני בג'ירו דל פיימונטה.
ב-2009 סיים פאוליני תשיעי במילאנו - סן רמו וניצח את הקטע האחרון ב-Settimana Ciclistica Lombarda By Berganasca. לקראת סוף העונה ניצח את קופה ברנוקי, סיים רביעי בג'ירו דל פיימונטה ובג'ירו די לומברדיה, כשהוא מוביל דבוקה של 10 רוכבים. את 2010 פתח עם מקום שישי בטרופאו לאיגווייה ולאחר מכן מקום רביעי באומלופ הט ניוסבלד, 18 שניות לאחר חואן אנטוניו פלשה שניצח לאחר בריחת יחיד, כשפאוליני שלישי מהפלוטון. בהמשך העונה המשיך לבלוט בקלאסיקות עם מקום עשירי במילאנו - סן רמו, מקום שישי בדווארס דור פלנדרן ועשירי בגנט–וייפלחם. לאחר מכן סיים שלישי בשלושת הימים של ברוז'-דה פאנה, 1:07 דקות מדייוויד מילר המנצח, לאחר שבקטע הראשון סיים פאוליני שני.
ביוגרפיה > קטושה (2011–2015)

ב-2011 הצטרף לקטושה הרוסית. בקלאסיקות האביב מטרתו הייתה לסייע לפיליפו פוצאטו, בן קבוצתו החדש, אך האחרון אכזב ולא הצליח לנצח אף אחת מהקלאסיקות. פאוליני עצמו הספיק לסיים חמישי באומלופ הט ניוסבלד, 1:21 דקות מסבסטיאן לנגבלד המנצח. בהמשך העונה סיים עשירי באליפות איטליה ורביעי בקופה אגוסטוני. לאחר מכן נבחר לוואלטה אספנייה, לראשונה מאז 2006. התוצאה הטובה ביותר שלו הייתה מקום תשיעי בקטע ה-2, זו גם הייתה הפעם היחידה במרוץ בה סיים בעשירייה הראשונה, והוא סיים את המרוץ במקום ה-135. לאחר הוואלטה סיים שני ב-GP Industria & Commercio di Prato, עשירי בגראן פרמיו ברונו בגלי, שלישי בגראן פיימונטה, ו-11 בג'ירו די לומברדיה.
ב-2012 סיים פאוליני במקום ה-7 ברונדה ון פלנדרן, 38 שניות מתום בונן המנצח. שבוע לאחר מכן המשיך גם למקום 11 בפריז–רובה. בהמשך העונה נבחר לטור דה פראנס לראשונה מאז 2006. התוצאה הטובה ביותר שלו במרוץ הייתה מקום שמיני בקטע ה-6. לאחר מכן סיים תשיעי במרוץ הכביש באולימפיאדת לונדון, 8 שניות מאלכסנדר וינוקורוב המנצח. לאחר מכן התחרה כהרגלו במרוצים חד יומיים לקראת סיום העונה ובלט כמעט בכולם אך לא הצליח לנצח, כשסיים עשירי בג'יפי קווסט פראנס, רביעי בגרנד פרי קוויבק, תשיעי בגרנד פרי מונטריאול, רביעי בגרנד פרי דה ואלוני, שני ב-GP Industria & Commercio di Prato ושני בגראן פיימונטה.
ב-2013 השיג פאוליני את אחד מהניצחונות הגדולים בקריירה שלו, כשניצח את אומלופ הט ניוסבלד לאחר שגבר על סטיין ואנדנברח שהיה איתו בקבוצת הבריחה ששרדה עד סיום המרוץ בספרינט הסיום. בהמשך העונה הוא סיים חמישי במילאנו - סן רמו, לאחר שהיה חלק מדבוקה קדמית של עוד שישה רוכבים ובספרינט הסיום סיים שישי, כשג'רלד צ'יולק ניצח. לאחר מכן ערך את הופעת הבכורה שלו בג'ירו ד'איטליה, בקטע ה-3 התקיף פאוליני בירידה לקראת סיום השלב וניצח את הקטע, כשהוא מקדים ב-16 שניות את קאדל אוונס וריידר הסג'דל שהובילו את דבוקת הדירוג הכללי במקומות 2 ו-3 בהתמאה. בעקבות כך עבר פאוליני להוביל את המרוץ וללבוש אל החולצה הורודה של מוביל המרוץ עד הקטע 7, לאחר שסיים את הקטע במקום ה-53, 2:38 דקות ממנצח הקטע אדם האנסן, בעוד שאר רוכבי הדירוג הכללי סיימו בפער של 1:07 דקות מהאנסן. בסופו של דבר סיים את הג'ירו במקום ה-59. לאחר מכן זינק גם לוואלטה אספנייה, התוצאה הטובה ביותר שלו במרוץ הייתה מקום רביעי בקטע ה-12, כשפיליפ ז'ילבר מנצח. את הוואלטה סיים במקום ה-107 הכללי.
ב-2014 התחרה פאוליני בטור דה פראנס וסיים במקום ה-136 הכללי. ב-2015, ניצח פאוליני את גנט–וייפלחם, במהדורה קשה של המרוץ שכללה מזג אוויר מאתגר, שבעקבותיו רק 39 מתוך 160 רוכבים סיימו את המרוץ, פאוליני הקדים את ניקי טרפסטרה במקום השני ואת גריינט תומאס במקום השלישי ב-11 שניות. לאחר מכן התחרה בג'ירו ד'איטליה, התוצאה הטובה ביותר שלו במרוץ הייתה מקום שישי בקטע ה-3. הוא סיים את הג'ירו במקום ה-111, לאחר מכן התחרה בטור דה פראנס, אך נטש את המרוץ לפני הקטע השמיני לאחר שבדיקת הסמים שלו יצאה חיובית לקוקאין.
פרשיות סימום

ב-2015, פאוליני יצא חיובי בבדיקת הסמים שלו במהלך הטור דה פראנס לקוקאין, ונזרק מהמרוץ אחרי קטע 7. פאוליני אמר לאחר מכן שהוא סבל מהתמכרות לסם השינה benzodiazepine. באפריל 2016 הוא קיבל ענישה של כשנה וחצי מה-UCI, בהם נאסר עליו להתחרות בתחרויות, פאוליני לא התכוון להפר את כללי האנטי סימום, מכיוון שה-UCI לא אוסר על שימוש בקוקאין מחוץ לתחרויות, למרות זאת, קטושה אישרה שהוא לא יחזור לקבוצה.
השעייתו של פאוליני הסתיימה בינואר 2017, בריאיון באותו החודש הוא אישר שהוא פרש מרכיבה לאחר שלא מצא קבוצה, והשקיע בבר קפה בקומו. באותו ריאיון גם חשף שהתגבר על ההתמכרות שלו לאותו סם שינה.
הערות שוליים

↑  Deceuninck – Quick-Step & Milano-Sanremo: A story in three acts (so far), באתר קבוצת דקונינק - קוויק-סטפ, 21 במרץ 2020
↑  PC | TDF 2003, procyclingstats.com
פאוליני לובש את החולצה הוורודה של מוביל המרוץ בג'ירו ד'איטליה 2013
אמזון קינדל

| --- | --- |


 מידע כללי
 סוג:  תוכנה, מותג, פלטפורמת מחשוב 
 מפתח:  אמזון 
 יצרן:  אמזון
 על שם:  Michael Patrick Cronan 
 יחידות שנמכרו:  4,000,000 (נכון ל־2020) 
 מידע טכני
 מערכת הפעלה:  לינוקס (קרנל 2.6.10)
 מעבד:  Freescale 532 MHz, ARM-11
 זיכרון:  (סה"כ/זמין למשתמש) 256 MB/180 MB (מקורי) or 2 GB/1.4 GB (קינדל 2) or 4 GB/3 GB (קינדל 3) or 4 GB/3.3 GB (קינדל DX) זיכרון פלאש פנימי
 מסך:  6 אינץ' אלכסוני, 3.6 אינץ' (91 מ"מ) × 4.8 אינץ' (122 מ"מ), 600 × 800 פיקסל או 0.48 מגה-פיקסל, 167 ppi צפיפות, 4-level grayscale (מקורי) או 16-level grayscale (קינדל 2 ו-3) נייר אלקטרוני אלקטרופורטי
 קלט:  מקלדת QWERTY, גלגל גלילה, כפתורי קדימה/אחורה
 סוללה:  סוללת ליתיום 1530mAh, 3.7 וולט
 רשת:  Amazon Whispernet
 קישוריות:  מודם אלחוטי EVDO/CDMA AnyDATA, כניסת USB 2.0, כניסת 3.5 מ"מ לאוזניות, רמקול פנימי וכניסה לשנאי לסוללות
 מידות
 רוחב:  מקורי: 135 מ"מ קינדל 2: 135 מ"מ קינדל 3: 123 מ"מ
 גובה:  מקורי: 203 מ"מ קינדל 2: 203 מ"מ קינדל 3: 190 מ"מ
 עובי:  מקורי: 20.3 מ"מ קינדל 2: 9.14 מ"מ קינדל 3: 8.51 מ"מ
 משקל:  קינדל 1 ו-2: 290 גרם קינדל 3: 247 גרם קינדל  Wi-Fi:‏ 241 גרם
 אתר רשמי
 
אמזון קינדל (באנגלית: Amazon Kindle) הוא קורא ספרים אלקטרוני - מכשיר נייד לקריאת ספרים אלקטרוניים, שהושק על ידי אמזון ב-19 בנובמבר 2007. הוא עושה שימוש בטכנולוגיית תצוגה "נייר אלקטרוני", קורא ספרים בפורמט הקבצים המוגן של אמזון AZW וכן בפורמט המתקדם KF8, ומוריד תכנים בעזרת ה-Amazon Whispernet ללא תשלום נוסף. בעת ההשקה מלאי הקינדל אזל בתוך חמש שעות וחצי בלבד, אולם חברת אמזון לא פרסמה את מספר המוצרים שנמכרו. הקינדל לא תומך בפורמט הסטנדרטי EPUB שנתמך על ידי רוב מתחריו. הגרסאות האחרונות של המכשירים תומכות בעברית.
פרטים טכניים > קוראים אלקטרוניים > הקינדל המקורי

הקינדל המקורי כלל צג 6 אינץ' (15 ס"מ) אלקטרופורטי שחור-לבן בעל גוני אפור רבים מתוצרת E Ink, בעל רזולוציה של 800×600 פיקסלים (167 ppi). ממדי המכשיר 19.1 × 13.5 × 1.8 סנטימטרים ומשקלו 292 גרם. יכולת האחסון הפנימית של הקינדל המקורי הייתה 256 מגה-בייט, מתוכם 180 מגה-בייט פנויים לצורכי המשתמש, אך הוא תמך בכרטיסי הרחבה מתוצרת סנדיסק. אורך חיי הסוללה עמד על כיומיים בתצורה אלחוטית וכשבוע בלעדיה. משך טעינת הסוללה - כשעתיים. המכשיר עצמאי, ואין צורך במחשב להפעלתו, אך יציאת USB 2.0 (מחבר mini-b) מאפשרת את חיבורו למחשב (המתייחס אליו כאל זיכרון הבזק נייד). הקינדל כולל גם כניסת אוזניות. התוכנה של המכשיר רצה על מערכת הפעלה מבוססת לינוקס (בעלת קרנל 2.6.10). שטח האחסון הפנימי אפשר לקינדל לאגור עד 200 כותרים ללא איורים.
פרטים טכניים > קוראים אלקטרוניים > קינדל 2

קינדל 2 הוכרז בארצות הברית ב-10 בפברואר 2009. הזיכרון הפנימי שלו הורחב ל-2GB (כ-1.4GB פנויים עבור המשתמש). להערכת אמזון, ניתן היה לאחסן במכשיר עד כ-1,500 ספרים ללא איורים.
פרטים טכניים > קוראים אלקטרוניים > קינדל 2 > גרסה בינלאומית

ב-19 באוקטובר 2009 הוכרזה גרסה בינלאומית לקינדל 2, הזמינה ב-100 מדינות נוספות. המכשיר דמה מאוד לקינדל 2 בצורתו החיצונית, אך השתמש בתקן סלולרי שונה.
פרטים טכניים > קוראים אלקטרוניים > קינדל DX

הוכרז ב-6 במאי 2009. המכשיר היה בעל מסך גדול יותר של 9.7 אינץ', ותמך בקריאת מסמכי PDF. גם לקינדל DX הוכרזה גרסה בינלאומית ב-19 בינואר 2010.
פרטים טכניים > קוראים אלקטרוניים > קינדל 3 (Kindle Keyboard)

ב-28 ביולי 2010 הוכרז קינדל 3 שהוצע בשתי גרסאות. גרסה הכוללת Wi-Fi בלבד, וגרסה הכוללת בנוסף קישוריות 3G. הוא נמוך בחצי אינץ' מהקינדל 2 וגם צר ממנו בחצי אינץ'. כמו כן התווספה בו תמיכה לפונטים ותווי Unicode נוספים. הוא כולל דפדפן נסיוני. הזיכרון הפנימי שלו הורחב וכולל 4GB (כ-3GB פנויים עבור המשתמש).
ב-11 באפריל 2011, הציגה אמזון גרסה מוזלת של הקינדל wi-fi, שנקראה Kindle with special offers. בגרסה זו הציג המכשיר פרסומות במקום שומר המסך המקובל. גרסת הפרסומות נמכרת בארצות הברית.
ב-24 במאי 2011, הציגה אמזון גרסה מוזלת גם למכשיר הכולל קישוריות דור 3. הגרסאות המוזלות נמכרות באתר אמזון במקביל לגרסאות הרגילות. ב-28 בספטמבר 2011 השתנה שמו של הקינדל 3 ל-Kindle Keyboard לאור השקת קו חדש של מוצרי קינדל.
פרטים טכניים > קוראים אלקטרוניים > קינדל (דור 4)

ב-28 בספטמבר 2011 השיקה אמזון גרסת קינדל בסיסית ללא מקלדת וללא רמקולים. הגרסה החדשה נמכרת במחיר נמוך מהותית מקודמותיה, וגם בדגם זה ניתן לבחור בין דגם מוזל עם פרסומות לדגם רגיל ללא פרסומות. לדגם זה אין גרסת 3G, אלא גרסת Wi-Fi בלבד.
המכשיר החדש קל מקודמו ב-30% וקטן ממנו ב-18%, אך בעל סוללה חלשה בכמחצית, ומחצית מכמות הזיכרון הפנימי של הקינדל Keyboard. גרסה זו אינה כוללת מקלדת או מסך מגע. הקלדת טקסט מתבצעת באמצעות כפתור ניווט על מקלדת וירטואלית.
גרסה משופרת במעט של המכשיר הושקה ב-6 בספטמבר 2012. השיפור המהותי ביותר היה דפדוף מהיר ב-15%.
פרטים טכניים > קוראים אלקטרוניים > קינדל טאץ' (Kindle Touch)

קינדל טאץ' הושק כחלק מקו המוצרים החדש של קינדל ב-28 בספטמבר 2011. תכונותיו דומות לאלו של קינדל Keyboard, אך הוא כולל מסך מגע בטכנולוגיית אינפרה אדום של חברת Neonade. למכשיר שתי גרסאות נפרדות, האחת כוללת Wi-Fi בלבד, והשנייה כוללת בנוסף גם חיבור לרשת ה-3G של אמזון. שתי הגרסאות מוצעות גם בגרסה מוזלת הכוללת פרסומות.
פרטים טכניים > קוראים אלקטרוניים > קינדל פייפרווייט (Paperwhite)

ב-6 בספטמבר 2012 השיקה אמזון את הגרסה העדכנית לקינדל טאץ', שנקראה פייפרווייט ("לובן של נייר" או "לבן כמו נייר"). הניגודיות בגרסה זו הייתה ברורה ב-25% ביחס לדור המסכים הקודם. רזולוציית המסך שופרה גם היא עם תוספת של 62% יותר פיקסלים. והמכשיר הגיע עם תאורת מסך קדמית שאפשרה קריאה גם בחושך, וזאת בניגוד לקינדלים מהדורות הקודמים שהיו חסרים תאורה פנימית כלשהי. בנוסף כלל המכשיר, לראשונה בסדרת קינדל, מסך מגע קיבולי, ולא אינפרה אדום. הסיבה לשינוי הייתה שכבת התאורה שנוספה מעל למסך המגע. הפייפרווייט הגיע בשתי גרסאות; רגילה ומוזלת, שכללה פרסומות.
פרטים טכניים > טאבלטים > קינדל פייר (Kindle Fire)

ב-28 בספטמבר 2011 הציגה אמזון את הטאבלט הראשון מתוצרתה, הקינדל פייר ששמו מהווה משחק מילים (משמעות השם היא "להדליק אש"). הוא בעל מסך מגע בגודל 7 אינץ' בטכנולוגיית LCD. מערכת הפעלה שלו מבוססת אנדרואיד שעברה שינויים מקיפים על מנת להיות מותאמת לחלוטין לאקו-סיסטם של אמזון, ומאפשרת גישה לאחסון הענן של אמזון, לחנות הספרים, לחנות המוזיקה, לחנות הסרטים ולצפייה בסדרות בפס רחב. כמו כן, ניתן להתקין עליו אפליקציות נוספות לקריאת ספרים ובכך לאפשר קריאת ספרים בפורמטים נוספים ממקורות שונים שלא היו נגישים ללקוחות אמזון עם המכשירים הקודמים.
המכשיר כבש את שוק טאבלטי האנדרואיד, כשלמעלה מ-50% מטאבלטי האנדרואיד שנמכרו בשנה שלאחר צאתו לשוק היו מכשירי קינדל פייר.
ב-6 בספטמבר 2012 הציגה אמזון את הדור השני של מכשירי הפייר. סדרת הפייר המעודכנת כללה שלושה מכשירים:
Kindle Fire HD בעל מסך 7 אינץ' ברזולוציה של 1280X800 פיקסלים. כולל קישוריות Wi-Fi. המכשיר נמכר עם נפח זיכרון פנימי של GB 16 או GB 32.
Kindle Fire HD בעל מסך 8.9 אינץ' ברזולוציה של 1920X1200 פיקסלים. כולל קישוריות Wi-Fi. המכשיר נמכר עם נפח זיכרון פנימי של GB 16 או GB 32.
Kindle Fire HD בעל מסך 8.9 אינץ' ברזולוציה של 1920X1200 פיקסלים הכולל קישוריות Wi-Fi וקישוריות סלולרית מהירה מהדור הרביעי (4G). המכשיר נמכר עם נפח זיכרון פנימי של GB 32 או GB 64.
תוכן

משתמשי קינדל רשאים להוריד תכנים מאמזון בפורמט המוגן של הקינדל (סיומת AZW), או לרכוש תכנים אחרים מסוג Mobipocket ‏(סיומות PRC MOBI),‏ Fictionwise, ו-webscriptions או קובצי מלל רגילים. אמזון מציעה שירות מבוסס דואר אלקטרוני להמרת קובצי PDF, HTML, DOC, JPEG, GIF, PNG ו-BMP לפורמט AZW. המכשיר אף תומך בקובצי שמע מסוג MP3 וספרי-שמע מסוג אודיבל 2, 3 ו-4, שהדרך היחידה להעבירם אל תוך הקינדל היא באמצעות ה-USB. לא ניתן להמיר קבצים בעברית לפורמט AZW (ניתן להעלות אותם בצורה בסיסית, שלא תומכת באפשרויות שונות לטיפול בטקסט שמציע המכשיר, כמו הגדלה והקטנה מסודרת של פונטים). לעומת זאת, ניתן להמיר קבצים בעברית לפורמט KF8 שהוא התקן החדש של אמזון.
הצורה המרכזית להעברת תכנים לקינדל היא רכישתם או הורדתם מחנות הקינדל, אליה ניתן לגשת בגלישה ישירה מהמכשיר, או בגלישה מכל מחשב אחר. התכנים שנרכשו יורדו למכשיר באופן אוטומטי דרך ה-Whispernet של אמזון. בנוסף, ניתן להעביר אל המכשיר תכנים שהורדו למחשב, באמצעות חיבור USB. כותרים חדשים ורבי-מכר של הניו יורק טיימס מוצעים בכ-10 דולר, בעוד קלאסיקות דוגמת "בית קדרות" (או "הבית העגמומי") מאת צ'ארלס דיקנס עולות כשני דולר. כמו כן, מוצעת האפשרות לעיין בחינם בקטעי דוגמה מכל ספר שנמכר. מינויים לעיתונים נמכרים גם כן. למשל, הניו יורק טיימס זמין למשתמשים מישראל במחיר של 27.99$ לחודש (זול יותר עבור מנויים בארצות הברית), ומנוי לטיים מגזין, שמגיע פעם בשבוע, עולה 3.99$ לחודש. לא כל המנויים למגזינים ועיתונים שזמינים לתושבי ארצות הברית ואירופה זמינים למשתמשים בישראל, לדוגמה האקונומיסט.
נכון לשנת 2018 מציעה חנות הספרים של קינדל כשישה מיליון כותרים.
המכשיר מגיע לצרכן יחד עם גרסאות אלקטרוניות של מדריך-התפעול והמילון האמריקאי החדש של אוקספורד. ניתן להגדיר "מילון ראשי" עבור הקינדל, המאפשר לקבל הגדרות עבור מילים תוך כדי קריאה, בלי לעזוב את העמוד אותו קוראים. ניתן לרכוש גם מילונים בשפות אחרות עבור הקינדל, ולהשתמש בהם בצורה זו, במידה והם מותאמים למכשיר.
כמו כן, הצרכן זכאי לתמיכה נסיונית בגלישה באינטרנט. על גבי רשת ה-3G ניתן לגלוש אל החנות המקוונת של אמזון, ואל אתר ויקיפדיה. על גבי רשת אלחוטית מקומית (WIFI), ניתן לגלוש אל רוב האתרים הקיימים באינטרנט.
קינדל משתמש בניהול זכויות דיגיטלי (DRM) - כלומר הספרים הנרכשים הם בפורמט סגור ומוצפן שרק מכשיר הקינדל מסוגל לקרוא, ותנאי השימוש אוסרים העברת הקבצים למכשיר אחר. בעקבות זאת, יש שהאשימו את אמזון במוסר כפול, היות שהאתר משמש בין היתר כמתווך למכירת ספרים משומשים ולהשאלת ספרים, זכות עליה הגן בתוקף מנכ"ל אמזון, ג'ף בזוס (בתגובה לביקורות של מוציאים לאור), בעוד שהיא אוסרת פעולה דומה עם ספרים אלקטרונים שהיא מוכרת עבור הקינדל.
המחלוקת בנושא ניהול הזכויות הדיגיטליות חריפה במיוחד בקשר לקינדל, בין השאר מכיוון שלאמזון יש שליטה מרחוק על המכשיר המאפשרת להם למחוק תוכן השמור עליו. יכולת זו הודגמה כאשר אמזון מחקה מהמכשירים של לקוחותיה עותקים דיגיטליים של ספריו של ג'ורג' אורוול. לטענתה של אמזון המחיקה התבצעה מכיוון שהסתבר כי לאמזון לא היו זכויות להפצת הספרים הללו בארצות הברית. אמנם הלקוחות זוכו על כספי הרכישה, אבל זה לא מנע תלונות רבות על פלישה חד צדדית למה שנתפס כרכושם. במקרים רבים פעולת המחיקה התבצעה במהלך קריאת הספר, ובנוסף מחיקת הקבצים גררה מחיקה של הערות שנכתבו על גבי הספר בידי הקוראים. רבים מהמבקרים נהגו להדגיש את האירוניה בכך שאמזון מחקה את הספר 1984, ובכך לכאורה הגשימה משהו מהחזון המפחיד שאותו ספר מציג בדבר תיקון ההיסטוריה על ידי השליטים.
רשת Whispernet

רשת Whispernet של אמזון היא רשת תקשורת סלולרית בארצות הברית, המבוססת על תשתית הסלולר של חברת Sprint, בתקן CDMA2000. היא מאפשרת למכשירי ה-3G של קינדל בארצות הברית גישה להורדת ספרים; המשתמשים משלמים רק עבור התוכן הנצרך, ולא עבור תעבורת הרשת. הרשת מקנה גישה לתוכן ללא תלות בחיבור למחשב או בזמינות של רשת אלחוטית. דרך רשת זו המשתמש יכול לקנות ספרים חדשים ולקבל עיתונים, מגזינים ובלוגים אליהם הוא רשום.
יתרונות הזמינות והנוחות של Whispernet הפכו את הקינדל לפופולרי בארצות הברית אך רשת זו היא גם הסיבה לעיכוב בהפצת הקינדל בשאר העולם. רוב ספקי התקשורת מחוץ לארצות הברית עובדים בתקן סלולרי שונה, ורכיב התקשורת של הקינדל לא מתאים לתקן זה.
הערות שוליים

↑  Amazon: Kindle With Special Offers Will Cost $114 - Business Insider
↑  Amazon unleashes Kindle 3G With Special Offers | Crave - CNET
↑  Kindle - Best-Selling Ereader - Only $69
↑  Kindle Paperwhite - Touch Screen Ereader with Built-In Light
↑  גוגל איבדה שליטה על שוק טאבלטי האנדרויד
↑  Kindle Fire HD - Most Advanced 7" Tablet - Only $199
↑  Kindle Fire HD 8.9" Tablet - Stunning 8.9" Screen and Dolby Audio
↑  Kindle Fire HD 8.9" 4G Tablet - Latest Wireless Technology with 4G LTE
↑  Amazon.com: Kindle eBooks: Find an eBook, Free eBooks, Digital Books, and Books Online
| --- | --- |
בקרת זהויות :  NLI: 987007588246705171  LCCN: sh2010002887 
קינדל פייפרווייט מציג את ראשיתו של ספר בראשית.
שטפן קלוס

שטפן קלוס (בגרמנית: Stefan Klos, נולד ב-16 באוגוסט 1971 בדורטמונד שבגרמניה המערבית) הוא כדורגלן עבר גרמני ששיחק בבורוסיה דורטמונד ובגלאזגו ריינג'רס בעמדת השוער. קלוס זכה ב-13 תארים קבוצתיים במהלך הקריירה, לרבות זכייה בליגת האלופות עם בורוסיה דורטמונד בשנת 1997.
קריירת מועדונים > בורוסיה דורטמונד

קלוס החל לשחק בקבוצה הבוגרת של בורוסיה דורטמונד בעונת 1990/91, אז היה שוער המשנה לוולפגנג דה ביר, ואת הופעת הבכורה בבונדסליגה ערך במאי 1991, בתיקו 2-2 מול וטנשייד 09. בעונת 1991/92 קלוס הפך לשוער הראשון של הקבוצה, בה שיחק שמונה וחצי עונות מלאות. בתקופה זו בורוסיה דורטמונד הייתה קבוצת צמרת בכדורגל הגרמני, וסיימה את העונה במקום השני בבונדסליגה לאחר האלופה שטוטגרט. בעונת 1992/93 הגיע קלוס עם הקבוצה לגמר גביע אופ"א, שם הפסידה הקבוצה במפגש כפול בתוצאות 0–3 ו-1–3 ליובנטוס. בעונות 1994/95 ו-1995/96 זכה קלוס בשתי אליפויות רצופות עם בורוסיה דורטמונד, ובעונת 1996/97 נטל חלק בזכייה הראשונה של בורוסיה דורטמונד בליגת האלופות, לאחר שהציג יכולת גבוהה לאורך כל העונה ועמד בשער בהצלחה בגמר ליגת האלופות 1997, בו ניצחה בורוסיה דורטמונד את יובנטוס בתוצאה 1–3. באותה שנה, זכה עם דורטמונד בגביע הביניבשתי לאחר ניצחון 0–2 בגמר על קרוזיירו הברזילאית. בפגרת החורף של עונת 1998/99 עזב קלוס את בורוסיה דורטמונד לאחר שצבר במדיה 254 הופעות ליגה ומעל 350 הופעות בכל המפעלים, וחתם בגלאזגו ריינג'רס.
קריירת מועדונים > גלאזגו ריינג'רס

בדצמבר 1998 חתם קלוס בגלאזגו ריינג'רס, והפך לאחד השחקנים המרוויחים ביותר באירופה. עקב הגעתו של קלוס הפך ליונל שרבונייה לשוער המשנה של הקבוצה. בתום העונה זכה קלוס באליפות ליגת העל הסקוטית עם גלאזגו ריינג'רס. הופעה זכורה של קלוס מעונת 2000/01 הייתה במשחק חוץ מול הארט אוף מידלות'יאן. במשחק זה קלוס שמר על רשת נקייה על אף הרחקותיהם של קלאודיו ריינה וארתור ניומן מגלזגו ריינג'רס, ואף הדף פנדל, וסייע לקבוצתו לנצח 0–1. עם זאת, סלטיק זכתה באליפות בעונה זו. בעונת 2002/03 היה קלוס חלק מטרבל מקומי של גלאזגו ריינג'רס, שזכתה באליפות, בגביע הסקוטי ובגביע הליגה הסקוטית. בשנת 2004 מונה קלוס לקפטן הקבוצה. בינואר 2005 סבל מפגיעה ברצועה, והחמיץ את יתר העונה, כאשר מחליפו, ההולנדי רונאלד ווטרויס, נשאר השוער הפותח גם לאחר חזרתו של קלוס לכשירות. בעונת 2006/07 קלוס כבר היה שוער משנה, וערך את הופעתו הראשונה באותה עונה רק בחודש פברואר, בניצחון 0–4 על הפועל תל אביב בגביע אופ"א, בו נכנס בדקה ה-75 כמחליף לאחר שהורחק השוער הראשון, אלן מקגרגור. בתום עונה זו, פרש קלוס ממשחק פעיל ועבר להתגורר בשווייץ, לאחר שצבר 298 הופעות בכל המסגרות, וזכה בארבע אליפויות ושלושה גביעים במדי גלאזגו ריינג'רס. בשנת 2009 נכנס קלוס להיכל התהילה של גלאזגו ריינג'רס.
קריירה בינלאומית

לקלוס 17 הופעות במדי נבחרת גרמניה בכדורגל עד גיל 21 ושתי הופעות במדי נבחרת גרמניה האולימפית, אך הוא מעולם לא שיחק בנבחרת גרמניה הבכירה.
תארים

עם בורוסיה דורטמונד:
אליפות הבונדסליגה (2): 1994/95, 1995/96
ליגת האלופות: 1997
הגביע הביניבשתי: 1997
עם גלאזגו ריינג'רס:
אליפות ליגת העל הסקוטית (4): 1998/99, 1999/00, 2002/03, 2004/05
הגביע הסקוטי (3): 1998/99, 2001/02, 2002/03
גביע הליגה הסקוטית (2): 2001/02, 2002/03
המרחק

| --- | --- |

 בימוי:  דן וולמן 
 הופק בידי:  דן וולמן 
 הקרנת בכורה:  1994 
 משך הקרנה:  85 דק' 
 דף הסרט ב־IMDb
 
המרחק הוא סרט קולנוע ישראלי משנת 1994. הסרט זכה בפרס וולג'ין בפסטיבל הקולנוע ירושלים.
עלילה

עודד הוא אדריכל ישראלי המתגורר בארצות הברית, נשוי לאישה אמריקאית ולהם בת, הוא מגיע לארץ עקב הצעת עבודה שקיבל מטעם חברה ישראלית וגם עקב מצבו הבריאותי של אביו, בביקור זה נבחנים מחדש יחסיו עם משפחתו, חבריו ומכריו מהעבר וביניהם גם ללה, המטפלת שלו מילדותו, הוא פוגש את סווטלנה, עולה מרוסיה המתגוררת בבית הוריו ומכאן העלילה מקבלת תפנית.
פרנקו בארזי

פרנקו בארזי (באיטלקית: Franco Baresi; ‏נולד ב-8 במאי 1960 באיטליה) הוא כדורגלן עבר ומאמן איטלקי. הוא שיחק בעיקר כבלם. לאורך כל הקריירה שלו הוא שיחק במועדון הכדורגל האיטלקי מילאן, מתוכן 15 שנה כקפטן. הוא נחשב לאחד משחקני הכדורגל האיטלקים הגדולים בהיסטוריה וכאחד מגדולי הבלמים בהיסטוריה.